Thomas Jensen (S), 2012-11-13:
Så får Venstres ordfører da muligheden for at lytte med nu.
Den her regering er i fuld gang med at rydde op efter hr. Lars Løkke Rasmussens regering med fedtafgift, iværksætterskat og multimedieskat; det er noget, vi afskaffer.
Men nu til det konkrete lovforslag: I år bliver der husstandsomdelt papirreklamer i et omfang af 160.000 t i Danmark.
I 2010 blev der omdelt 167.000 t reklamer til danske husstande, og det svarer til cirka 1.400 styk papirreklamer pr. husstand, der modtog reklamer – 1.400 styk reklamer pr. husstand!
Det gør Danmark til et af de lande i Europa, hvor der produceres mest affald pr. indbygger.
Det er et konkret problem, der kræver en konkret løsning.
Derfor er det også så glædeligt, at det her lovforslag er med til at løse problemet med det alt for store omfang af husstandsomdelte reklamer og dermed de store mængder papiraffald.
Ved at indføre en afgift på husstandsomdelte reklamer kan vi nemlig bidrage til at nedbringe mængden af papiraffald fra husstandsomdelte reklamer med 25 pct. til gavn for miljøet.
Og det er vigtigt at understrege, at vi ikke afskaffer husstandsomdelte reklamer som sådan, men blot begrænser den enorme mængde papiraffald fra reklamerne.
Det skylder vi miljøet, næste generation og den almindelige forbruger.
Ud over at nedbringe forbruget af husstandsomdelte papirreklamer tjener afgiften også det positive formål at finansiere den supplerende grønne check til familier med lave indkomster.
Sagen er målrettet voksne personer, som har en årlig indkomst på under 212.000 kr., og på den måde målrettes checken kontanthjælpsmodtagere, dagpengemodtagere samt førtids- og folkepensionister.
Det sikrer i sig selv en god social balance.
Afgiftssatsen vil blive baseret på vægten af de husstandsomdelte reklamer, og for at fremme miljøvenlig produktion vil afgiftssatsen blive differentieret, i forhold til om en tryksag har opnået det miljøvenlige blomstermærke eller ej.
På reklamer, der har det særlige miljømærke Blomsten, vil afgiften være 2 kr. pr. kg husstandsomdelte reklamer.
Og for reklamer, der ikke er blomstermærket, vil afgiftssatsen i 2013 være på 3 kr. pr. kg, og den vil stige til 4 kr. pr. kg i 2014.
Rent administrativt foreslås afgiften opkrævet hos de virksomheder, som står for distributionen af de afgiftspligtige reklamer – ikke hos forbrugerne, ikke direkte hos de virksomheder, som skal have reklameret for deres produkter.
Det er med andre ord ikke en ny fedtafgift, vi har opfundet her.
Hvad betyder det for borgerne?
Hvad er en husstandsomdelt reklame, og hvad skal dermed pålægges en afgift?
Alle reklamer, der bliver omdelt uden betaling fra modtageren, og som skal fremme afsætning af varer eller tjenesteydelser, bliver omfattet af afgiftspligten – medmindre reklamen er fritaget for afgiften ved lov.
De 200 kg svarer til, at f.eks. et pizzeria kan omdele en reklame på 10 g fire gange om året til 5.000 husstande.
Afsluttende vil jeg sige, at Socialdemokraterne gerne vil sikre et bedre miljø, og det sikrer det her forslag.
Socialdemokraterne vil gerne finansiere tilskud til den grønne check til folk med lave indkomster, og det gør forslaget her.
Og derfor kan Socialdemokraterne støtte det samlede forslag.